മൂന്ന് കാര്യങ്ങളാണ് അവര് അംഗീകരിക്കേണ്ടത്, മറുപാളയത്തിലെ നേതാക്കളെ വരുതിയിലാക്കാന് സിപിഎം സ്വീകരിച്ച് വിജയിച്ച തന്ത്രം തിരുവനന്തപുരം: എതിര്പാളയത്തിലെ പൊട്ടിത്തെറി തങ്ങള്ക്ക് ഏറ്റവും അനുകൂലമാക്കുന്ന ശൈലിയാണ് ഇന്ന് സിപിഎം സ്വീകരിച്ചിരിക്കുന്നത്. കോണ്ഗ്രസില് പൊട്ടിത്തെറി സൃഷ്ടിച്ച് പുറത്തേക്ക് വന്ന പി പ്രശാന്തിനെയും, കെപി അനില് കുമാറിനെയും ചുവപ്പണിയിപ്പിച്ചതും ആ തന്ത്രത്തിന്റെ ആദ്യ ഭാഗമാണ്. പാര്ട്ടി റിപ്പോര്ട്ടിലെ പ്രധാന പരാമര്ശം കൂടി ചേര്ത്തുവായിച്ചാലെ ഇപ്പോള് പറഞ്ഞ ഈ തന്ത്രത്തിന്റെ മറുഭാഗം പൂര്ണമാവുകയുള്ളൂ. യു.ഡി.എഫിനും ബി.ജെ.പി.ക്കും പിന്നില് അണിനിരന്നവരെ നമ്മളിലേക്ക് അടുപ്പിക്കാനും നമ്മുടെ ബഹുജനസ്വാധീനം വര്ദ്ധിപ്പിക്കാനും ശ്രമിക്കണം. ഇതിന് തടസമാകുന്ന സമീപനം ചിലയിടങ്ങളിലുള്ളത് തിരുത്തനാകണം ഇതാണ് പാര്ട്ടിറിപ്പോര്ട്ടിലെ പരാമര്ശം. നിയമസഭ തിരഞ്ഞെടുപ്പ് കഴിഞ്ഞപ്പോള് തന്നെ കോണ്ഗ്രസില് പൊട്ടിത്തെറിയുണ്ടാകുമെന്നും, ആരൊക്കെയാണ് അസ്വസ്ഥരായി പുറത്തേക്ക് ചാടുക എന്നും സിപിഎമ്മില് ഏകദേശ ധാരണയുണ്ടായിരുന്നു. തുടര്ന്ന് പ്രശാന്തിനെ ആനാവൂര് നാഗപ്പന്റെ നേതൃത്വത്തിലും, അനില് കുമാറിനെ ഇളമരം കരീം, പി മോഹനന് എന്നിവരുടെ പിന്തുണയിലുമാണ് പാര്ട്ടിയിലേക്കെത്തിച്ചത്. എല്ലാത്തിനും ചുക്കാന് പിടിച്ചത് സാക്ഷാല് കോടിയേരി ബാലകൃഷ്ണനും. കോടിയേരിയുടെ ഉറപ്പുകിട്ടിയതിനുശേഷമാണ് അനില്കുമാര് പത്രസമ്മേളനം നിശ്ചയിച്ചത്. കെ.സുധാകരനെ ആക്രമിച്ചു തുടങ്ങുക എന്നതായിരുന്നു അനില് കുമാറിന് സിപിഎം നല്കിയ നിര്ദേശം. അദ്ദേഹത്തിന്റെ പത്രസമ്മേളനത്തില് മുഴങ്ങി നിന്നതും മറ്റൊന്നുമായിരുന്നില്ല. വാരിക്കോരി വാഗ്ദ്ധാനം നല്കിയും ഓഫര് കാണിച്ച് ആകര്ഷിച്ചും പാര്ട്ടിയിലേക്ക് ആളെക്കൂട്ടുന്ന രീതി സി.പി.എമ്മിനില്ല. ആദ്യം നിലവില് തുടരുന്ന പാര്ട്ടിയെ തള്ളണം, രണ്ടാമത് നിലപാട് പ്രഖ്യാപിക്കണം, ഉപാധികളില്ലാതെ സി.പി.എമ്മിന്റെ രാഷ്ട്രീയം സ്വീകരിക്കുന്നുവെന്ന് സ്ഥാപിക്കണം. ഈ മൂന്നുകാര്യങ്ങളിലേക്ക് മറുപാളയത്തിലെ നേതാക്കളെ എത്തിക്കുകയെന്നത് അതികണിശതയുള്ള ആസൂത്രണത്തിലൂടെമാത്രം നടക്കുന്ന കാര്യമാണ്. അതിരഹസ്യവുമാകണം. അത് പ്രാദേശകതലത്തില്ത്തന്നെ നടപ്പാക്കാന് സി.പി.എമ്മിന് കഴിഞ്ഞുവെന്നതാണ് അനില്കുമാറിന്റെയും പ്രശാന്തിന്റെയും വരവിലൂടെ വ്യക്തമാകുന്നത്. ഇനി ആരാകും അടുത്ത നേതാവ് എന്ന ചോദ്യം പ്രസക്തമാകവേ, ഉത്തരവും ലളിതമാണ്. പാര്ട്ടി പുനസംഘടനയില് അതൃപ്തനായി കോണ്ഗ്രസ് വിട്ട പാലക്കാട്ടെ എ.വി ഗോപിനാഥ് അധികം വൈകാതെ തന്നെ സിപിഎമ്മിലേക്ക് എത്തുമെന്നാണ് സൂചന. അതിനായുള്ള കരുനീക്കങ്ങള് ഒരു പ്രമുഖ നേതാവിന്റെ നേതൃത്വത്തില് തുടങ്ങിക്കഴിഞ്ഞു. ആദ്യം കോണ്ഗ്രസ്, പിന്നെ ബിജെപി എന്ന ടാഗ് ലൈനാണ് സിപിഎം സ്വീകരിച്ചിട്ടുള്ളത്.